CELEX: 32022R0474
Language: el
Date: 2022-01-17 00:00:00
Title: Κατ’ εξουσιοδότηση κανονισμός (ΕΕ) 2022/474 της Επιτροπής της 17ης Ιανουαρίου 2022 για την τροποποίηση του παραρτήματος II του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις για την παραγωγή και τη χρήση μη βιολογικών, υπό μετατροπή και βιολογικών σποροφύτων και άλλου φυτικού αναπαραγωγικού υλικού (Κείμενο που παρουσιάζει ενδιαφέρον για τον ΕΟΧ)

25.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 98/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/474 ΤΗΣ ΕΠΙΤΡΟΠΗΣ
         της 17ης Ιανουαρίου 2022
         για την τροποποίηση του παραρτήματος II του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις για την παραγωγή και τη χρήση μη βιολογικών, υπό μετατροπή και βιολογικών σποροφύτων και άλλου φυτικού αναπαραγωγικού υλικού
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 12 παράγραφος 2 στοιχεία β) και ε),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/848, και ιδίως το παράρτημα II μέρος I, καθορίζει ορισμένες απαιτήσεις όσον αφορά τη χρήση υπό μετατροπή και μη βιολογικού φυτικού αναπαραγωγικού υλικού.
                  
               
                     (2)
                  
                  
                     Λαμβανομένης υπόψη της σταδιακής κατάργησης των παρεκκλίσεων από τη χρήση βιολογικού φυτικού αναπαραγωγικού υλικού που προβλέπονται στο άρθρο 53 του κανονισμού (ΕΕ) 2018/848, είναι σημαντικό να αυξηθούν η παραγωγή και η διάθεση στην αγορά βιολογικού και υπό μετατροπή φυτικού αναπαραγωγικού υλικού.
                  
               
                     (3)
                  
                  
                     Ωστόσο, για ορισμένα κηπευτικά είδη, η τρέχουσα διαθεσιμότητα βιολογικών και υπό μετατροπή σπόρων είναι περιορισμένη, και η χρήση μη βιολογικών σπόρων για την παραγωγή σποροφύτων ως φυτικού αναπαραγωγικού υλικού, που καλλιεργούνται υπό συνθήκες βιολογικής καλλιέργειας, αποτελεί συνήθη τεχνική.
                  
               
                     (4)
                  
                  
                     Οι βάσεις δεδομένων και τα συστήματα που αναφέρονται στο άρθρο 26 παράγραφοι 1 και 2 του κανονισμού (ΕΕ) 2018/848, στα οποία τα κράτη μέλη υποχρεούνται να δημοσιοποιούν πληροφορίες σχετικά με τη διαθεσιμότητα βιολογικού και υπό μετατροπή φυτικού αναπαραγωγικού υλικού, δεν περιλαμβάνουν τα σπορόφυτα. Λαμβανομένης υπόψη της ιδιαίτερης φύσης των σποροφύτων και της μεταβλητής διάρκειας των κύκλων παραγωγής τους, είναι αναγκαίο να αποσαφηνιστούν οι κανόνες σχετικά με τη χρήση τους στη βιολογική παραγωγή. Η διαθεσιμότητα βιολογικών και υπό μετατροπή σπόρων για το συγκεκριμένο είδος και τη συγκεκριμένη ποικιλία θα πρέπει να λαμβάνεται υπόψη για τον προσδιορισμό της δυνητικής διαθεσιμότητας στην αγορά βιολογικών και υπό μετατροπή σποροφύτων.
                  
               
                     (5)
                  
                  
                     Σύμφωνα με το άρθρο 10 παράγραφος 4 δεύτερο εδάφιο στοιχείο α) του κανονισμού (ΕΕ) 2018/848, το μη βιολογικό φυτικό αναπαραγωγικό υλικό μπορεί επίσης να διατεθεί στο εμπόριο ως προϊόν υπό μετατροπή, υπό την προϋπόθεση ότι το εν λόγω υλικό έχει συμπληρώσει περίοδο μετατροπής τουλάχιστον 12 μηνών. Η χρήση φυτικού αναπαραγωγικού υλικού υπό μετατροπή θα πρέπει να έχει προτεραιότητα έναντι της χρήσης μη βιολογικού φυτικού αναπαραγωγικού υλικού. Στο πλαίσιο αυτό, είναι αναγκαίο να διευκρινιστεί ότι τα «σπορόφυτα υπό μετατροπή» μπορούν να χρησιμοποιούνται όταν ο κύκλος καλλιέργειάς τους έχει διαρκέσει τουλάχιστον 12 μήνες σε αγροτεμάχιο που έχει συμπληρώσει περίοδο μετατροπής 12 μηνών ή όταν καλλιεργούνται σε δοχεία ή σε αγροτεμάχιο, υπό την προϋπόθεση ότι τα σπορόφυτα προέρχονται από σπόρους υπό μετατροπή που συγκομίστηκαν από φυτά που καλλιεργήθηκαν σε αγροτεμάχιο το οποίο συμπλήρωσε περίοδο μετατροπής 12 μηνών.
                  
               
                     (6)
                  
                  
                     Ωστόσο, όσον αφορά τα σπορόφυτα, είναι αναγκαίο να απαγορευθεί η χρήση μη βιολογικών σποροφύτων για καλλιέργειες που έχουν ολοκληρώσει ένα κύκλο παραγωγής κατά τη διάρκεια μιας καλλιεργητικής περιόδου από τη μεταφύτευση των σποροφύτων έως την πρώτη συγκομιδή του τελικού προϊόντος, προκειμένου να διασφαλιστεί η ακεραιότητα των βιολογικών προϊόντων, η οποία θα μπορούσε να υπονομευθεί σε περίπτωση παρουσίας υπολειμμάτων στους μη βιολογικούς σπόρους που χρησιμοποιήθηκαν ως πρώτη ύλη.
                  
               
                     (7)
                  
                  
                     Για ορισμένα είδη ή ποικιλίες οπωροφόρων, αμπέλου και καλλωπιστικών φυτών, η διαθεσιμότητα μητρικών φυτών ή, κατά περίπτωση, άλλων φυτών που προορίζονται για την παραγωγή φυτικού αναπαραγωγικού υλικού, τα οποία καλλιεργούνται σύμφωνα με το παράρτημα II μέρος I σημείο 1.8.2 του κανονισμού (ΕΕ) 2018/848, είναι ανεπαρκής. Επιπλέον, τα βιολογικά φυτώρια οπωροφόρων και αμπέλου που δουλεύουν επί του παρόντος με μητρικά φυτά τα οποία καλλιεργούνται σύμφωνα με το σημείο 1.8.2. είναι λίγα, λόγω των μακροπρόθεσμων επενδύσεων και των τεχνικών δυσκολιών για τη διασφάλιση της πλήρους συμμόρφωσης με την πιστοποίηση ποιότητας και τις φυτοϋγειονομικές απαιτήσεις.
                  
               
                     (8)
                  
                  
                     Προκειμένου να προωθηθεί η περαιτέρω ανάπτυξη αυτού του εξαιρετικά εξειδικευμένου τομέα παραγωγής, είναι σκόπιμο να προβλεφθεί η δυνατότητα να επιτρέπεται η χρήση μη βιολογικού φυτικού αναπαραγωγικού υλικού που έχει παραχθεί υπό συνθήκες βιολογικής παραγωγής για την παραγωγή φυτικού αναπαραγωγικού υλικού που διατίθεται στην αγορά και χρησιμοποιείται για βιολογικές καλλιέργειες, υπό την προϋπόθεση ότι πληρούνται ορισμένες ειδικές προϋποθέσεις.
                  
               
                     (9)
                  
                  
                     Οι επιχειρήσεις που παράγουν τέτοιο φυτικό αναπαραγωγικό υλικό θα πρέπει να μπορούν να δημοσιοποιούν, σε εθελοντική βάση, πληροφορίες σχετικά με τη διαθεσιμότητα του εν λόγω υλικού στα εθνικά συστήματα που θεσπίζονται σύμφωνα με το άρθρο 26 παράγραφος 2 του κανονισμού (ΕΕ) 2018/848. Με τον τρόπο αυτόν, οι επιχειρήσεις θα μπορούν να επιλέγουν φυτικό αναπαραγωγικό υλικό βιολογικής καλλιέργειας όταν δεν είναι διαθέσιμο βιολογικό ή υπό μετατροπή φυτικό αναπαραγωγικό υλικό.
                  
               
                     (10)
                  
                  
                     Για λόγους συνέπειας, οι άδειες για τη χρήση μη βιολογικού φυτικού αναπαραγωγικού υλικού που καλλιεργείται υπό συνθήκες βιολογικής παραγωγής για την παραγωγή φυτικού αναπαραγωγικού υλικού θα πρέπει να λήγουν ταυτόχρονα με τις παρεκκλίσεις από τη χρήση βιολογικού φυτικού αναπαραγωγικού υλικού. Η Επιτροπή θα πρέπει να παρακολουθεί τη διαθεσιμότητα βιολογικού φυτικού αναπαραγωγικού υλικού, και θα τερματίζει ή θα παρατείνει την ισχύ των εν λόγω αδειών με βάση τα συμπεράσματα της έκθεσης που προβλέπεται στο άρθρο 53 παράγραφος 7 του κανονισμού (ΕΕ) 2018/848 σχετικά με τη διαθεσιμότητα βιολογικού φυτικού αναπαραγωγικού υλικού, και σύμφωνα με το άρθρο 53 παράγραφος 2 του εν λόγω κανονισμού.
                  
               
                     (11)
                  
                  
                     Ως εκ τούτου, το παράρτημα II του κανονισμού (ΕΕ) 2018/848 θα πρέπει να τροποποιηθεί αναλόγως.
                  
               
                     (12)
                  
                  
                     Προκειμένου να αποφευχθεί το νομικό κενό, ο παρών κανονισμός θα πρέπει να εφαρμοστεί αναδρομικά, από την ημερομηνία εφαρμογής του κανονισμού (ΕΕ) 2018/848,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΕ) 2018/848 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
      
      
         
            ΠΑΡΑΡΤΗΜΑ
            Το μέρος I του παραρτήματος II του κανονισμού (ΕΕ) 2018/848 τροποποιείται ως εξής:
            
                        α)
                     
                     
                        Το σημείο 1.8.5.1 τροποποιείται ως εξής:
                        
                                    i)
                                 
                                 
                                    το πρώτο εδάφιο αντικαθίσταται από το ακόλουθο κείμενο:
                                    «Κατά παρέκκλιση από το σημείο 1.8.1, όταν τα δεδομένα που συγκεντρώνονται στη βάση δεδομένων που αναφέρεται στο άρθρο 26 παράγραφος 1 ή στο σύστημα που αναφέρεται στο άρθρο 26 παράγραφος 2 δείχνουν ότι δεν καλύπτονται οι ποιοτικές ή ποσοτικές ανάγκες της επιχείρησης όσον αφορά το σχετικό βιολογικό φυτικό αναπαραγωγικό υλικό, η επιχείρηση επιτρέπεται να χρησιμοποιεί φυτικό αναπαραγωγικό υλικό υπό μετατροπή σύμφωνα με το άρθρο 10 παράγραφος 4 δεύτερο εδάφιο στοιχείο α), ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6.»·
                                 
                              
                                    ii)
                                 
                                 
                                    το ακόλουθο εδάφιο παρεμβάλλεται μετά το πρώτο εδάφιο:
                                    «Επιπλέον, σε περίπτωση έλλειψης διαθεσιμότητας βιολογικών σποροφύτων, τα “σπορόφυτα υπό μετατροπή”, που διατίθενται στο εμπόριο σύμφωνα με το άρθρο 10 παράγραφος 4 δεύτερο εδάφιο στοιχείο α), μπορούν να χρησιμοποιούνται εφόσον έχουν καλλιεργηθεί ως εξής:
                                    
                                                α)
                                             
                                             
                                                σε κύκλο καλλιέργειας από τους σπόρους έως το τελικό σπορόφυτο διάρκειας τουλάχιστον 12 μηνών σε αγροτεμάχιο για το οποίο, κατά τη διάρκεια της ίδιας περιόδου, έχει συμπληρωθεί περίοδος μετατροπής τουλάχιστον 12 μηνών, ή
                                             
                                          
                                                β)
                                             
                                             
                                                σε βιολογικό αγροτεμάχιο ή σε αγροτεμάχιο υπό μετατροπή ή σε δοχεία, εφόσον εφαρμόζεται η παρέκκλιση που αναφέρεται στο σημείο 1.4, υπό τον όρο ότι τα σπορόφυτα προέρχονται από σπόρους υπό μετατροπή, οι οποίοι συγκομίζονται από φυτό που καλλιεργείται σε αγροτεμάχιο το οποίο έχει συμπληρώσει περίοδο μετατροπής τουλάχιστον 12 μηνών.»·
                                             
                                          
                              
                                    iii)
                                 
                                 
                                    το δεύτερο, τρίτο και τέταρτο εδάφιο αντικαθίστανται από το ακόλουθο κείμενο:
                                    «Σε περίπτωση που δεν υπάρχει διαθέσιμο βιολογικό ή υπό μετατροπή φυτικό αναπαραγωγικό υλικό ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6 σε επαρκή ποιότητα ή ποσότητα για την κάλυψη των αναγκών της επιχείρησης, οι αρμόδιες αρχές δύνανται να χορηγήσουν άδεια για τη χρήση μη βιολογικού φυτικού αναπαραγωγικού υλικού, υπό τους όρους που καθορίζονται στα σημεία 1.8.5.3 έως 1.8.5.8.
                                    Οι εν λόγω ατομικές άδειες εκδίδονται μόνο σε μία από τις ακόλουθες περιπτώσεις:
                                    
                                                α)
                                             
                                             
                                                εάν δεν έχει καταχωριστεί καμία ποικιλία των ειδών που επιθυμεί να καλλιεργήσει η επιχείρηση στη βάση δεδομένων που αναφέρεται στο άρθρο 26 παράγραφος 1 ή στα συστήματα που αναφέρονται στο άρθρο 26 παράγραφος 2·
                                             
                                          
                                                β)
                                             
                                             
                                                εάν δεν υπάρχει καμία επιχείρηση που διαθέτει φυτικό αναπαραγωγικό υλικό στην αγορά, που να είναι σε θέση να παραδώσει το σχετικό βιολογικό ή υπό μετατροπή φυτικό αναπαραγωγικό υλικό ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6 εγκαίρως για σπορά ή φύτευση, σε περιπτώσεις όπου ο χρήστης έχει παραγγείλει το φυτικό αναπαραγωγικό υλικό σε εύλογο χρονικό διάστημα, ώστε να καταστεί δυνατή η παρασκευή και η προμήθεια βιολογικού ή υπό μετατροπή φυτικού αναπαραγωγικού υλικού ή φυτικού αναπαραγωγικού υλικού που έχει εγκριθεί σύμφωνα με το σημείο 1.8.6·
                                             
                                          
                                                γ)
                                             
                                             
                                                εάν η ποικιλία που επιθυμεί να καλλιεργήσει η επιχείρηση δεν έχει καταχωριστεί ως βιολογικό ή υπό μετατροπή φυτικό αναπαραγωγικό υλικό ή ως φυτικό αναπαραγωγικό υλικό που έχει εγκριθεί σύμφωνα με το σημείο 1.8.6 στη βάση δεδομένων που αναφέρεται στο άρθρο 26 παράγραφος 1 ή στα συστήματα που αναφέρονται στο άρθρο 26 παράγραφος 2 και η επιχείρηση είναι σε θέση να αποδείξει ότι καμία από τις καταχωρισμένες εναλλακτικές ποικιλίες του ίδιου είδους δεν είναι κατάλληλη για τις συγκεκριμένες αγρονομικές και εδαφοκλιματικές συνθήκες και τις απαραίτητες τεχνολογικές ιδιότητες της παραγωγής που επιδιώκει·
                                             
                                          
                                                δ)
                                             
                                             
                                                εάν η έκδοση της άδειας δικαιολογείται για χρήση στην έρευνα, σε δοκιμές πεδίου μικρής κλίμακας, για σκοπούς διατήρησης της ποικιλίας ή καινοτομίας των προϊόντων και έχει εγκριθεί από τις αρμόδιες αρχές του οικείου κράτους μέλους.
                                             
                                          
                              Πριν ζητήσουν την εν λόγω έκδοση άδειας, οι επιχειρήσεις συμβουλεύονται τη βάση δεδομένων που αναφέρεται στο άρθρο 26 παράγραφος 1 ή στα συστήματα που αναφέρονται στο άρθρο 26 παράγραφος 2, προκειμένου να εξακριβώσουν αν υπάρχει διαθέσιμο σχετικό βιολογικό ή υπό μετατροπή φυτικό αναπαραγωγικό υλικό ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6 και, επομένως, αν το αίτημά τους είναι δικαιολογημένο.»·
                     
                  
                        β)
                     
                     
                        το σημείο 1.8.5.2 τροποποιείται ως εξής:
                        
                                    i)
                                 
                                 
                                    το πρώτο εδάφιο αντικαθίσταται από το ακόλουθο κείμενο:
                                    «Κατά παρέκκλιση από το σημείο 1.8.1., οι επιχειρήσεις σε τρίτες χώρες επιτρέπεται να χρησιμοποιούν φυτικό αναπαραγωγικό υλικό υπό μετατροπή σύμφωνα με το άρθρο 10 παράγραφος 4 δεύτερο εδάφιο στοιχείο α), ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6, όταν αποδεικνύεται ότι δεν υπάρχει διαθέσιμο βιολογικό φυτικό αναπαραγωγικό υλικό σε επαρκή ποσότητα ή ποιότητα στην επικράτεια της τρίτης χώρας στην οποία είναι εγκατεστημένη η επιχείρηση.»·
                                 
                              
                                    ii)
                                 
                                 
                                    το τρίτο εδάφιο αντικαθίσταται από το ακόλουθο κείμενο:
                                    «Οι αρχές ελέγχου ή οι φορείς ελέγχου που έχουν αναγνωριστεί σύμφωνα με το άρθρο 46 παράγραφος 1 δύνανται να επιτρέψουν σε επιχειρήσεις σε τρίτες χώρες τη χρήση μη βιολογικού φυτικού αναπαραγωγικού υλικού σε μονάδα βιολογικής παραγωγής, όταν δεν υπάρχει διαθέσιμο βιολογικό ή υπό μετατροπή φυτικό αναπαραγωγικό υλικό ή φυτικό αναπαραγωγικό υλικό που έχει εγκριθεί σύμφωνα με το σημείο 1.8.6 σε επαρκή ποσότητα ή ποιότητα στην επικράτεια της τρίτης χώρας στην οποία είναι εγκατεστημένη η επιχείρηση και υπό τους όρους που καθορίζονται στα σημεία 1.8.5.3, 1.8.5.4, 1.8.5.5 και 1.8.5.8.»·
                                 
                              
                  
                        γ)
                     
                     
                        παρεμβάλλονται τα ακόλουθα σημεία 1.8.5.8 και 1.8.6:
                        
                                    «1.8.5.8.
                                 
                                 
                                    Οι αρμόδιες αρχές δεν επιτρέπουν τη χρήση μη βιολογικών σποροφύτων στην περίπτωση σποροφύτων των ειδών των οποίων ο κύκλος καλλιέργειας, από τη μεταφύτευση του σπορόφυτου έως την πρώτη συγκομιδή του προϊόντος, έχει ολοκληρωθεί σε μία καλλιεργητική περίοδο.
                                 
                              
                                    1.8.6.
                                 
                                 
                                    Οι αρμόδιες αρχές ή, κατά περίπτωση, οι αρχές ελέγχου ή οι φορείς ελέγχου που έχουν αναγνωριστεί σύμφωνα με το άρθρο 46 παράγραφος 1, μπορούν να επιτρέπουν στις επιχειρήσεις που παράγουν φυτικό αναπαραγωγικό υλικό για χρήση στη βιολογική παραγωγή να χρησιμοποιούν μη βιολογικό φυτικό αναπαραγωγικό υλικό, όταν δεν είναι διαθέσιμα σε επαρκή ποσότητα ή ποιότητα μητρικά φυτά ή, κατά περίπτωση, άλλα φυτά που προορίζονται για την παραγωγή φυτικού αναπαραγωγικού υλικού και παράγονται σύμφωνα με το σημείο 1.8.2, και να διαθέτουν το εν λόγω υλικό στην αγορά για χρήση στη βιολογική παραγωγή, εφόσον πληρούνται οι ακόλουθες προϋποθέσεις:
                                    
                                                α)
                                             
                                             
                                                Στο μη βιολογικό φυτικό αναπαραγωγικό υλικό δεν έχουν χρησιμοποιηθεί μετά τη συγκομιδή φυτοπροστατευτικά προϊόντα πλην των επιτρεπόμενων σύμφωνα με το άρθρο 24 παράγραφος 1 του παρόντος κανονισμού, εκτός αν η χρήση χημικών προϊόντων έχει προβλεφθεί από τις αρμόδιες αρχές του οικείου κράτους μέλους για φυτοϋγειονομικούς λόγους, σύμφωνα με τον κανονισμό (ΕΕ) 2016/2031, για όλες τις ποικιλίες και το ετερογενές υλικό ενός δεδομένου είδους στην περιοχή στην οποία θα χρησιμοποιηθεί το φυτικό αναπαραγωγικό υλικό. Όταν χρησιμοποιείται μη βιολογικό φυτικό αναπαραγωγικό υλικό στο οποίο έχουν χρησιμοποιηθεί χημικά προϊόντα, το αγροτεμάχιο στο οποίο καλλιεργείται το εν λόγω φυτικό αναπαραγωγικό υλικό υπόκειται, κατά περίπτωση, σε περίοδο μετατροπής όπως ορίζεται στα σημεία 1.7.3. και 1.7.4·
                                             
                                          
                                                β)
                                             
                                             
                                                το μη βιολογικό φυτικό αναπαραγωγικό υλικό που χρησιμοποιείται δεν είναι σπορόφυτο των ειδών των οποίων ο κύκλος καλλιέργειας, από τη μεταφύτευση του σπορόφυτου έως την πρώτη συγκομιδή του προϊόντος, έχει ολοκληρωθεί σε μία καλλιεργητική περίοδο·
                                             
                                          
                                                γ)
                                             
                                             
                                                το φυτικό αναπαραγωγικό υλικό καλλιεργείται σύμφωνα με όλες τις άλλες σχετικές απαιτήσεις βιολογικής φυτικής παραγωγής·
                                             
                                          
                                                δ)
                                             
                                             
                                                η άδεια χρήσης μη βιολογικού φυτικού αναπαραγωγικού υλικού λαμβάνεται πριν από τη σπορά ή τη φύτευση του εν λόγω υλικού·
                                             
                                          
                                                ε)
                                             
                                             
                                                η αρμόδια αρχή, η αρχή ελέγχου ή ο φορέας ελέγχου που είναι υπεύθυνος για την έγκριση χορηγεί την άδεια μόνο σε μεμονωμένους χρήστες και για μία καλλιεργητική περίοδο κάθε φορά και καταρτίζει κατάλογο των ποσοτήτων επιτρεπόμενου φυτικού αναπαραγωγικού υλικού·
                                             
                                          
                                                στ)
                                             
                                             
                                                κατά παρέκκλιση από το στοιχείο ε), οι αρμόδιες αρχές των κρατών μελών μπορούν να χορηγούν ετησίως γενική άδεια για τη χρήση συγκεκριμένου είδους ή υποείδους ή ποικιλίας μη βιολογικού φυτικού αναπαραγωγικού υλικού και να δημοσιοποιούν τον κατάλογο των ειδών, υποειδών ή ποικιλιών και να τον επικαιροποιούν σε ετήσια βάση. Στην περίπτωση αυτή, οι εν λόγω αρμόδιες αρχές καταρτίζουν κατάλογο των ποσοτήτων επιτρεπόμενου φυτικού αναπαραγωγικού υλικού·
                                             
                                          
                                                ζ)
                                             
                                             
                                                οι άδειες που χορηγούνται σύμφωνα με το παρόν εδάφιο λήγουν στις 31 Δεκεμβρίου 2036.
                                             
                                          Έως τις 30 Ιουνίου κάθε έτους και για πρώτη φορά έως τις 30 Ιουνίου 2023, οι αρμόδιες αρχές των κρατών μελών κοινοποιούν στην Επιτροπή και στα άλλα κράτη μέλη τις πληροφορίες σχετικά με τις άδειες που χορηγούνται σύμφωνα με το πρώτο εδάφιο.
                                    Οι επιχειρήσεις που παράγουν και διαθέτουν στην αγορά το φυτικό αναπαραγωγικό υλικό το οποίο παράγεται σύμφωνα με το πρώτο εδάφιο επιτρέπεται να δημοσιοποιούν, σε οικειοθελή βάση, τις σχετικές ειδικές πληροφορίες για τη διαθεσιμότητα του εν λόγω φυτικού αναπαραγωγικού υλικού στα εθνικά συστήματα που θεσπίζονται σύμφωνα με το άρθρο 26 παράγραφος 2. Οι επιχειρήσεις που επιλέγουν να συμπεριλάβουν τις εν λόγω πληροφορίες διασφαλίζουν ότι οι πληροφορίες επικαιροποιούνται τακτικά και αφαιρούνται από τα εθνικά συστήματα από τη στιγμή που το φυτικό αναπαραγωγικό υλικό δεν είναι πλέον διαθέσιμο. Όταν κάνουν χρήση της γενικής άδειας που αναφέρεται στο στοιχείο στ), οι επιχειρήσεις τηρούν αρχεία με τη χρησιμοποιηθείσα ποσότητα.».